Ժեդսոն Ֆերնանդեշ

**Ժեդսոն Ֆերնանդեշ** (, ), պորտուգալացի պրոֆեսիոնալ ֆուտբոլիստ։ Ներկայումս Բենֆիկայից վարձավճարով հանդես է գալիս Տոտենհեմ Հոտսպուրի և Պորտուգալիայի ազգային հավաքականի կազմում։ Խաղում է կենտրոնական կիսապաշտպանի դիրքում։

## Ակումբային կարիերա
### Բենֆիկա
Ժեդսոնը Բենֆիկայի ակադեմիայի սան է։ Առաջին հանդիպումը Բենֆիկա B-ի կազմում անցկացրեց 2017 թվականի փետրվարի 11-ին՝ փոխարինման մտնելով Դեսպորտիվո Ավեշի դեմ խաղում։ Դեկտեմբերի 10-ին նա հեռացվեց խաղադաշտից Սպորտինգ B-ի դեմ խաղում՝ կարմիր քարտ ստանալով հանդիպման 74-րդ րոպեին։ Իր առաջին գոլը Պորտուգալիայի երկրորդ դիվիզիոնում խփեց 2018 թվականի փետրվարի 4-ին՝ Վարզիմի դեմ խաղում։ Մարտի 14-ին Ժեդսոնը գոլի և գոլային փոխանցման հեղինակ դարձավ Ունիան Մադեյրայի դեմ խաղում։ Ապրիլի 23-ին պորտուգալացին 2 գոլային փոխանցում տվեց Սպորտինգ B-ի դեմ խաղում՝ օգնելով Բենֆիկա B-ին հաղթել 2-1 հաշվով։

2018-19 մրցաշրջանում Ժեդսոնը տեղափոխվեց Բենֆիկայի առաջին թիմ։ Իր պրոֆեսիոնալ դեբյուտը նշեց 2018 թվականի օգոստոսի 7-ին՝ թիմի մեկնարկային կազմում խաղադաշտ դուրս գալով Չեմպիոնների Լիգայի որակավորման երրորդ փուլի Ֆեներբահչեի դեմ խաղում։ Առաջին հանդիպումը Պորտուգալիայի առաջնությունում անցկացրեց օգոստոսի 10-ին՝ Վիտորիա Գիմարայնշի դեմ խաղում՝ այս խաղում դառնալով գոլային փոխանցման հեղինակ։ Իր առաջին գոլը խփեց օգոստոսի 14-ին՝ Չեմպիոնների Լիգայի որակավորման երրորդ փուլի Ֆեներբահչեի դեմ պատասխան խաղում։ Օգոստոսի 31-ին Ժեդսոնը երկարաձգեց իր պայմանագիրը Բենֆիկայի հետ մինչև 2023 թվականը։ Օգոստոսին նա ճանաչվեց Պորտուգալիայի առաջնության ամսվա լավագույն երիտասարդ ֆուտբոլիստ։ Նոյեմբերի 27-ին պորտուգալացին գոլի հեղինակ դարձավ Չեմպիոնների Լիգայի խմբային փուլի Բավարիա Մյունխենի դեմ խաղում, սակայն Բենֆիկան պարտվեց 5-1 հաշվով։ 2018-19 մրցաշրջնում Բենֆիկան հաղթեց Պորտուգալիայի առաջնությունը։ Ակումբի կազմում Ժեդսոնը անցկացրեց 59 հանդիպում՝ դառնալով 3 գոլի և 7 գոլային փոխանցման հեղինակ։

### Տոտենհեմ Հոտսպուր
2020 թվականի հունվարի 15-ին Ժեդսոնը 18 ամսվա վարձավճարով միացավ Տոտենհեմ Հոտսպուրին։

## Միջազգային կարիերա
Ժեդսոնը ներկայացրել է Պորտուգալիան բոլոր տարիքային երիտասարդական հավաքականներում։ 2016 թվականի մայիսին նա Մ17 հավաքականի կազմում մասնակցեց Եվրոպայի առաջնությանը՝ անցկացնելով 6 հանդիպում և դառնալով գոլի ու 3 գոլային փոխանցման հեղինակ։ Պորտուգալիան հաղթեց մրցաշարը՝ եզրափակչում հետխաղյա 11-մետրանոցների հարվածաշարում պարտության մատնելով Իսպանիային, իսկ Ժեդսոնը ընդգրկվեց առաջնության խորհրդանշական հավաքականում։

2017 թվականի մայիսին Ժեդսոնը մինչև 20 տարեկանների հավաքականի կազմում մասնակցեց աշխարհի առաջնությանը՝ անցկացնելով 3 հանդիպում, իսկ Պորտուգալիան դուրս մնաց քառորդ եզրափակչից՝ 11-մետրանոցների հարվածաշարում պարտվելով Ուրուգվային։ Հուլիսին Ժեդսոնը Մ19 հավաքականի կազմում մասնակցեց Եվրոպայի առաջնությանը։ Մրցաշարի առաջին՝ Վրաստանի դեմ խաղում նա հեռացվեց խաղադաշտից, իսկ կիսաեզրափակչի Նիդերլանդների դեմ խաղում դարձավ գոլի հեղինակ։ Պորտուգալիան հասավ առաջնության եզրափակիչ, որտեղ 1-2 հաշվով պարտվեց Անգլիային։ 2019 թվականի մայիսին Ժեդսոնը Մ20 հավաքականի կազմում կրկին մասնակցեց աշխարհի առաջնությանը՝ անցկացնելով 3 հանդիպում, իսկ Պորտուգալիան դուրս մնաց խմբային փուլից։

Պորտուգալիայի ազգային հավաքական Ժեդսոնը առաջին անգամ հրավիրվեց 2018 թվականի օգոստոսի 31-ին՝ Խորվաթիայի և Իտալիայի դեմ խաղերի համար։ Իր դեբյուտը ազգային հավաքականում նշեց սեպտեմբերի 6-ին՝ փոխարինելով Անդրե Սիլվային Խորվաթիայի դեմ խաղում։ Հոկտեմբերի 14-ին Ժեդսոնը գոլային փոխանցում տվեց Բրումային Շոտլանդիայի դեմ ընկերական խաղում՝ օգնելով Պորտուգալիային հաղթել 3-1 հաշվով։

## Կարիերայի վիճակագրություն
### Ակումբային վիճակագրություն
*2020 թվականի հունվարի 15-ի դրությամբ*

### Միջազգային վիճակագրություն
*2020 թվականի հունվարի 15-ի դրությամբ*

## Նվաճումներ
### Ակումբային
**Բենֆիկա**

* Պորտուգալիայի առաջնություն. 2018–19

### Միջազգային
* ՈՒԵՖԱ Եվրոպայի Մ17 առաջնություն. 2016

### Անհատական
* ՈՒԵՖԱ Եվրոպայի Մ17 առաջնության խորհրդանշական հավաքական. 2016
* Պորտուգալիայի առաջնության ամսվա լավագույն երիտասարդ ֆուտբոլիստ. օգոստոս 2018

## Ծանոթագրություններ

## Արտաքին հղումներ
* Ժեդսոնի պաշտոնական Ինստագրամի էջը
* Ժեդսոնը transfermarkt-ում
* Ժեդսոնը soccerbase.com-ում
* Ժեդսոնը WhoScored.com կայքում
* Ժեդսոնը Բենֆիկայի պաշտոնական կայքում 
* Ժեդսոնը Պրեմիեր Լիգայի պաշտոնական կայքում
* Ժեդսոնը ՈՒԵՖԱ-ի պաշտոնական կայքում
* Ժեդսոնը Պորտուգալիայի ֆուտբոլի ֆեդերացիայի կայքում

Կատեգորիա:Բենֆիկայի ֆուտբոլիստներ
Կատեգորիա:Բեշիկթաշի ֆուտբոլիստներ
Կատեգորիա:Թուրքական Սուպերլիգայի ֆուտբոլիստներ
Կատեգորիա:Պորտուգալացի ֆուտբոլիստներ
Կատեգորիա:Պորտուգալիայի հավաքականի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Տոտտենհեմ Հոտսպուրի ֆուտբոլիստներ